回歸英國馬季 馬昆本周復出連贏兩日
2024年04月17日 13:00
東網電視
更多新聞短片
英國年青好手馬昆馬不停蹄,上周末女皇伊利沙伯賽馬日,上演佢响悉尼客串嘅告別戰,隨即返回英國,星期一就已經重投戰線,响金頓馬場嘅膠沙地賽事上陣,即刻以波士郗國思旗下Sunfall,响一場3歲雌馬讓賽,取得接風頭馬。
馬昆剛剛响悉尼完成佢一個月嘅客串,取得7W成績,而由昨日起响新市場舉行一連三日嘅卡拉芬賽馬節檔期(Craven Meeting Festival),當然唔會少得佢份,今個賽期亦係新市場响馬季傳統上嘅揭幕戰,重頭戲會係最後一日舉行嘅G3卡拉芬錦標,被視為下月舉行英國二千堅尼嘅最後熱身。
講番馬昆,昨日卡拉芬舉行嘅揭幕戰,雖然只係跑咗3場,一樣有頭馬見面,响一場3歲馬1400米條件賽中,更加與杜俊誠同布宜學兩位勁敵纏鬥,最終馬昆策騎韋嘉訓練Ten Bob Tony,以放頭戰略克敵制勝,力拒兩大高手贏馬。
跟住呢兩日,馬昆當然會同布宜學、莫雅一眾高手,繼續响新市場上陣,佢亦表示,今年將會再次挑戰布宜學,以首奪冠軍騎師為目標,至於新勝嘅Ten Bob Tony,更大有機會成為馬昆今屆二千堅尼嘅坐騎。